《寿少司徒王见峰公七十公原以终养家居者》
明代·余继登

葵藿原倾日，桑榆转慕亲。祗缘寸草意，早乞老莱身。

静久忘簪绂，情恬爱角巾。朝端曾让德，闾里尽归仁。

参伯誇难弟，中丞有嗣人。无营神自王，不竞性弥醇。

骏誉推三达，鹤龄始七旬。莫言今白发，遂尔厌红尘。

世事多新态，君王忆旧臣。应知虚鼎席，伫见下蒲轮。

致主心仍壮，匡时道益振。东山高卧起，曳履上星辰。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。